AOT ได้รับคัดเลือกเป็นสมาชิกกลุ่ม DJSI เชื่อดึงดูดความน่าสนใจนักลงทุน
AOT ได้รับคัดเลือกเป็นสมาชิกในกลุ่ม DJSI หมวดการคมนาคม-โครงสร้างพื้นฐานทางคมนาคม เป็นปีแรก เชื่อดึงดูดความน่าสนใจในการลงทุนของผู้ลงทุน-กองทุนทั้งใน-ตปท.
11 ก.ย. 2558

บริษัท ท่าอากาศยานไทย จำกัด (มหาชน) หรือ AOT ระบุว่า บริษัทได้รับคัดเลือกเป็นสมาชิกในกลุ่มดัชนีความยั่งยืนดาวโจนส์ หรือ DJSI (Down Jones Sustainability Indices) ประจำปี 2558 ซึ่งเป็นดัชนีที่วัดความยั่งยืนที่ได้รับการยอมรับในระดับโลก ถือเป็นบริษัทที่บริหารสนามบินแห่งแรกในเอเชียตะวันออกเฉียงใต้ และเป็นบริษัทแรกในประเทศไทยในหมวดการคมนาคมและโครงสร้างพื้นฐานทางคมนาคม (TRA : Transportation and Transportation Infrastructure)
ด้านนายนิตินัย ศิริสมรรถการ ผู้อำนวยการใหญ่ AOT.เปิดเผยว่า บริษัทได้รับการแจ้งอย่างเป็นทางการจาก RobecoSAM บริษัทประเมินและจัดลำดับด้านความยั่งยืนของบริษัทจดทะเบียนในตลาดหลักทรัพย์ทั่วโลก ว่าบริษัทได้รับการคัดเลือกให้เป็นสมาชิก DJSI ในกลุ่ม DJSI Emerging markets หลังจากการเข้าร่วมการประเมินในปีแรก โดย DJSI จะทำการจัดอันดับผลการปฏิบัติงานด้านความยั่งยืนของบริษัทจดทะเบียนในตลาดหลักทรัพย์ทั่วโลก โดยมีเกณฑ์กำหนดว่า บริษัทที่จะเข้ารับการประเมินได้จะต้องเป็นบริษัทจดทะเบียน และมี Free Float Capitalization ในเกณฑ์ที่กำหนด
ทั้งนี้ RobecoSAM จะส่งแบบสอบถามตามประเภทอุตสาหกรรมไปให้บริษัทที่มีศักยภาพ ซึ่งในปีนี้มี 34 บริษัทในประเทศไทยได้รับการรับเชิญ เพื่อให้ตอบคำถามเชิงลึกเกี่ยวกับ กลยุทธ์ วิธีการบริหารจัดการ เป้าหมาย ขั้นตอนการปฏิบัติงาน ตลอดจนผลการปฏิบัติงานที่ครอบคลุมทั้ง 3 ด้าน คือ เศรษฐกิจ สังคม และสิ่งแวดล้อม
โดยจะมีการทบทวนและประกาศรายชื่อสมาชิกในกลุ่มสมาชิก DJSI ในช่วงเดือนกันยายนของทุกปี ซึ่งปรากฏว่าเป็นที่น่ายินดีอย่างยิ่งที่ ทอท.ได้รับการคัดเลือกให้เป็นสมาชิกอย่างเป็นทางการในกลุ่ม Emerging markets ประจำปี 2558 ในกลุ่มอุตสาหกรรมการคมนาคมและโครงการสร้างพื้นฐานทางคมนาคม(TRA) ซึ่งถือว่า ทอท.เป็นบริษัทในกลุ่มอุตสาหกรรมดังกล่าวแห่งแรกของประเทศไทย และเป็นบริษัทที่บริหารสนามบินแห่งแรกของเอเชียตะวันออกเฉียงใต้ ที่ได้รับการคัดเลือกในครั้งนี้ สำหรับสนามบินแห่งอื่นที่เป็นสมาชิก DJSI อาทิGrupo Aeroportuario del Sureste SAB de CV, Auckland International Airport Ltd และ Aeroports de Paris
“การได้รับคัดเลือกเป็นสมาชิกในกลุ่ม DJSI จะดึงดูดความน่าสนใจในการลงทุนของผู้ลงทุนหรือกองทุนทั้งในและต่างประเทศ พร้อมสร้างความเชื่อมั่นต่อผู้ที่มีส่วนได้เสียว่าบริษัทมีการดำเนินธุรกิจอย่างมีความรับผิดชอบโดยคำนึงถึงสังคมและสิ่งแวดล้อมควบคู่ไปกับการสร้างผลประกอบการที่ดี อันจะส่งผลให้ธุรกิจสามารถเติบโตต่อเนื่องได้อย่างยั่งยืน ซึ่งนำไปสู่การสร้างผลตอบแทนที่ดีให้แก่ผู้ลงทุนในระยะยาว”นายนิตินัย กล่าว